— Сёлета ўся наша работа праходзіць пад эгідай года моладзі, 70-годдзя вялікай Перамогі, года важных грамадска-палітычных падзей. У гэтым годзе міністэрствам адукацыі запланавана распрацоўка і прыняцце стратэгіі дзяржаўнай маладзёжнай палітыкі ў Рэспубліке Беларусь да 2020 года, прапаноў па ўнясенні змяненняў і дапаўненняў у Закон “Аб асновах дзяржаўнай маладзёжнай палітыкі”, канцэпцыі і праграмы развіцця дзяржаўнай маладзёжнай палітыкі на найбліжэйшую пяцігодку, канцэпцыі развіцця студэнцкага самакіравання і шэраг іншых лакальных дакументаў. Прафсаюзныя арганізацыі актыўна ўдзельнічаюць у абмеркаванні і падрыхтоўцы гэтых дакументаў. Іх прыняцце дасць новы імпульс і стане падмуркам для далейшага развіцця дзяржаўнай маладзёжнай палітыкі, каардынатарам якой з’яўляецца міністэрства адукацыі, — адзначыў намеснік міністра адукацыі Беларусі Віктар Якжык. — Пры абмеркаванні ўступлення Беларусі ў Балонскі працэс нашу краіну наведалі разнастайныя еўрапейскія дэлегацыі высокага ўзроўню для вывучэння пытання аб студэнцкім самакіраванні, яго наяўнасці, разгалінаванасці, дзейнасці і г.д. Падводзячы вынікі гэтых візітаў нават тыя, хто прыязджаў настроены вельмі скептычна, казалі, што недахопы ў нашых установах адукацыі не знайшлі. Дарэчы, першы намеснік міністра адукацыі Вадзім Богуш 22 чэрвеня ў Браціславе падпісаў пагадненне з краінамі Вышаградскай групы Еўрапейскага саюза аб супрацоўніцтве ў галіне маладзёжнай палітыкі. Калі гаварыць пра наш міжнародны статус, то гэта таксама можна лічыць дасягненнем.